बुद्धि के बिना सुंदरता व्यर्थ: राघव ऋषि
ग्वालियर| मनुष्य कितना भी शृंगार कर लें, मगर उसके पास बुद्धि नहीं है तो उसकी सुंदरता व शरीर की शोभा व्यर्थ हो जाती है। यह विचार संकट मोचन हनुमान मंदिर गेंदघर में चल रही शिव महापुराण कथा के दौरान ज्योतिष सम्राट राघव ऋषि महाराज ने व्यक्त किए।
उन्होंने कहा कि कार्तिकेय व भगवान श्री गणेश के बीच स्पर्धा हुई कि जो संपूर्ण पृथ्वी की परिक्रमा करके आएगा उसी का विवाह पहले होगा। गजानन भगवान शिव व पार्वती की सात परिक्रमा कर विजय हुए। भगवान गणेश का विवाह दो सुंदर कन्याओं ऋद्धि व सिद्धि के साथ हुआ। उन्होंने जन्मोत्सव का वर्णन करते हुए बताया कि पार्वती ने अपने स्वयं के लिए गण की इच्छा से अपने बाएं अंग को हाथ से घर्षण किया उसमें कुछ मैल कण निकला उसी को जल से अभिमंत्रित करने के बाद सुंदर बालक उत्पन्न हुआ। उस बालक को अपने कक्ष के बाहर खड़ा कर पार्वती ने निर्देश दिए कि कोई भी मेरी आज्ञा के बिना अंदर नहीं आए। भगवान शिव, कक्ष के अंदर जाने लगे तो बालक ने उन्हें रोकने का प्रयास किया। भगवान शिव ने आक्रोश में बालक का सिर धड़ से अलग कर दिया। उसके बाद भगवान शिव का पार्वती से विवाद हुआ। भगवान शिव ने बालक को हाथी का मस्तक लगवाया। उसके बाद बालक पुन: जीवित हुआ, जिसका नाम गणेश अर्थात गणों के ईश रखा। जिन्हें समस्त देवी देवताओं ने अपनी दिव्य शक्तियां भेंट स्वरूप दी। साथ ही उन्हें सभी देवों के अग्र पूजन के लिए चुना गया। कहा गया कि आपकी पूजा किए बिना कोई भी कार्य सिद्ध व सफल नहीं होगा, इसलिए कोई भी कार्य आरंभ करने से पहले भगवान श्री गणेश की पूजा की जाती है, जो बुद्धिदाता है। बिना इनकी कृपा से कोई भी काम परिपूर्ण नहीं हो सकता।
संकट मोचन हनुमान मंदिर पर शिवपुराण कथा सुनते श्रद्धालु।
hin_Deva hin_Deva hin_Deva hin_Deva